CELEX: 52017PC0226
Language: el
Date: 2017-05-02
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για σύσταση σχετικά με την παράταση του προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.5.2017
            COM(2017) 226 final
            2017/0095(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για σύσταση σχετικά με την παράταση του προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το 2015, ορισμένα κράτη μέλη της ΕΕ επανέφεραν προσωρινούς συνοριακούς ελέγχους, μετά τις πρωτόγνωρες ροές μεταναστών που έφθασαν στην Ευρωπαϊκή Ένωση και τις μείζονες δευτερογενείς μετακινήσεις. Η κατάσταση αυτή συνιστούσε σοβαρή απειλή για τη δημόσια τάξη ή την εσωτερική ασφάλεια περισσοτέρων κρατών Σένγκεν
                     1
                  . 
               
               
                  Οι απειλές οφείλονταν σε σοβαρές ελλείψεις ως προς τη διασφάλιση αποτελεσματικών συνοριακών ελέγχων σε τμήματα των εξωτερικών συνόρων της Ένωσης, εξαιτίας των οποίων τέθηκε σε κίνδυνο η συνολική λειτουργία του χώρου Σένγκεν. Σύμφωνα με το άρθρο 29 του κώδικα συνόρων του Σένγκεν, υιοθετήθηκε συντονισμένη προσέγγιση σε επίπεδο ΕΕ μέσω σύστασης του Συμβουλίου
                     2
                  , κατόπιν πρότασης της Επιτροπής
                     3
                  , προς τα πέντε πλέον επηρεαζόμενα κράτη Σένγκεν (Αυστρία, Γερμανία, Δανία, Σουηδία και Νορβηγία) να εξακολουθήσουν να διενεργούν αναλογικούς προσωρινούς συνοριακούς ελέγχους σε περιορισμένα τμήματα των εσωτερικών συνόρων τους. 
               
               
                  Η ενεργοποίηση του άρθρου 29 του κώδικα συνόρων του Σένγκεν και η υιοθέτηση συντονισμένης προσέγγισης σε επίπεδο ΕΕ όσον αφορά τον προσωρινό έλεγχο στα εσωτερικά σύνορα ήταν μεταξύ των πρωτοβουλιών που προβλέπονται στον χάρτη πορείας για την αποκατάσταση του χώρου Σένγκεν
                     4
                   και που αποσκοπούν στη δημιουργία των προϋποθέσεων για την άρση όλων των ελέγχων στα εσωτερικά σύνορα και την αποκατάσταση της ομαλής λειτουργίας του χώρου Σένγκεν το συντομότερο δυνατόν.
               
               
                  Το Συμβούλιο συνέστησε αρχικά να συνεχιστεί η διενέργεια αναλογικών προσωρινών ελέγχων στα εσωτερικά σύνορα για περίοδο έξι μηνών. Το Συμβούλιο παρέτεινε τη σύστασή του
                     5
                  , σύμφωνα με το άρθρο 29, δύο φορές, κάθε φορά για τρεις μήνες, για τα ίδια πέντε κράτη Σένγκεν. Ταυτόχρονα, το Συμβούλιο σημείωσε τη βελτίωση της συνολικής κατάστασης λόγω των διαφόρων μέτρων που ελήφθησαν. Ως εκ τούτου, ο συνοριακός έλεγχος που επαναφέρθηκε υποβλήθηκε σε αυστηρότερους όρους και επιβλήθηκε υποχρέωση υποβολής αναλυτικών εκθέσεων σε μηνιαία βάση για τα ενδιαφερόμενα κράτη Σένγκεν. 
               
               
                  Σύμφωνα με τα άρθρα 25 και 29 του κώδικα συνόρων του Σένγκεν, η περίοδος αυτή μπορεί να παραταθεί εκ νέου σύμφωνα με τις προϋποθέσεις και διαδικασίες που καθορίζονται στο άρθρο 29 σε περίπτωση που εξακολουθούν να ισχύουν οι εξαιρετικές περιστάσεις.
               
               
                  Οι συστάσεις που εξέδωσε το Συμβούλιο δεν θίγουν τα επιπρόσθετα μέσα που διαθέτουν όλα τα κράτη μέλη, περιλαμβανομένων των πέντε ενδιαφερόμενων κρατών Σένγκεν, δυνάμει των γενικών κανόνων για την προσωρινή επαναφορά των ελέγχων στα εσωτερικά σύνορα σε περίπτωση άλλης σοβαρής απειλής για τη δημόσια τάξη ή την εσωτερική ασφάλεια, η οποία δεν συνδέεται με ελλείψεις στη διαχείριση των εξωτερικών συνόρων. Παραδείγματος χάρη, κατά την εν λόγω περίοδο, η Γαλλία, την οποία δεν αφορούν οι συστάσεις, επανέφερε και διατήρησε τους ελέγχους στο σύνολο των εσωτερικών της συνόρων για λόγους σχετικούς με διαρκείς τρομοκρατικές απειλές. Η Σουηδία κοινοποίησε την επαναφορά των προσωρινών συνοριακών ελέγχων στο σύνολο των εσωτερικών της συνόρων για την περίοδο από τις 7 έως τις 15 Απριλίου 2017 μετά την τρομοκρατική επίθεση στη Στοκχόλμη.
               
               
                  Η Επιτροπή έχει πλήρη επίγνωση του γεγονότος ότι οι μεταναστευτικές ροές σε οποιοδήποτε τμήμα των συνόρων της ΕΕ μπορεί να αποτελέσουν σοβαρή απειλή για τη δημόσια τάξη ή την εσωτερική ασφάλεια σε ένα ή περισσότερα κράτη μέλη. Για τον λόγο αυτό λαμβάνονται μέτρα σε διάφορα τμήματα των θαλάσσιων και των χερσαίων συνόρων ώστε να αναληφθεί συντονισμένη δράση, μεταξύ άλλων μέσω πρόσθετων προσπαθειών στη διαδρομή της Κεντρικής Μεσογείου
                     6
                  , μέσω του πλαισίου εταιρικής σχέσης, και με τη λήψη πρόσθετων μέτρων στα σχετικά τμήματα των εξωτερικών συνόρων. Η Επιτροπή αναγνωρίζει επίσης ότι τα τελευταία χρόνια έχουν προκύψει νέες προκλήσεις για την ασφάλεια, όπως καταδεικνύεται από τις πρόσφατες τρομοκρατικές επιθέσεις στο Βερολίνο, τη Στοκχόλμη ή το Παρίσι. Από την άποψη αυτή, και ενώ, μέχρι σήμερα, το ισχύον νομικό πλαίσιο επαρκούσε για την αντιμετώπιση των προκλήσεων που προέκυπταν, η Επιτροπή εξετάζει κατά πόσον είναι κατάλληλα προσαρμοσμένο για την αντιμετώπιση των εξελισσόμενων προκλήσεων για την ασφάλεια.
               
               
                  Η Επιτροπή έχει δεσμευτεί να εξακολουθήσει να εργάζεται για τη διασφάλιση της πλήρους αξιοποίησης των υφιστάμενων εργαλείων, καθώς και για νέες αναγκαίες πρωτοβουλίες που αποσκοπούν στην περαιτέρω σταθεροποίηση της κατάστασης, έχοντας υπόψη το γεγονός ότι τα μειονεκτήματα των παρατεταμένων ελέγχων στα εσωτερικά σύνορα, ήτοι το οικονομικό κόστος και τα εμπόδια για την ελεύθερη κυκλοφορία των πολιτών, πρέπει να αντισταθμιστούν με τα αποτελέσματα που έχουν επιτευχθεί από τους ελέγχους των εσωτερικών συνόρων που διενεργούνται μέχρι σήμερα. 
               
               
                  Τρέχουσα κατάσταση
               
               
                  Βάσει των μηνιαίων εκθέσεων που υπέβαλαν τα πέντε ενδιαφερόμενα κράτη Σένγκεν, καθώς και όλων των πληροφοριών που έχει στη διάθεσή της, η Επιτροπή μπορεί να συμπεράνει ότι οι έλεγχοι πληρούν τις προϋποθέσεις που προβλέπει η σύσταση. Όπως και κατά τις προηγούμενες περιόδους, οι έλεγχοι διενεργήθηκαν μόνο εφόσον αυτό ήταν αναγκαίο, παρέμειναν αναλογικοί, στοχευμένοι, περιορισμένοι σε ένταση και παρεμπόδιζαν όσο το δυνατόν λιγότερο τη διέλευση των σχετικών εσωτερικών συνόρων από το ευρύ κοινό. Η Επιτροπή σημειώνει ότι τα πέντε κράτη Σένγκεν ανέφεραν στις εκθέσεις τους την ανάγκη να συνεχίσουν τους ελέγχους στα εσωτερικά σύνορα. Ωστόσο, η Επιτροπή σημειώνει επίσης τους προβληματισμούς που εξέφρασε η Σλοβενία ως προς την αναγκαιότητα των ελέγχων στα σύνορα Αυστρίας-Σλοβενίας καθώς η Σλοβενία θεωρεί ότι οι περιστάσεις έχουν αλλάξει σημαντικά αφότου επιβλήθηκαν οι προσωρινοί έλεγχοι στα εσωτερικά σύνορα.
               
               
                  Οι εκθέσεις που υπέβαλαν τα κράτη Σένγκεν σύμφωνα με τη σύσταση της 7ης Φεβρουαρίου 2017 επιβεβαιώνουν την τάση που διαφάνηκε στις εκθέσεις που υποβλήθηκαν δυνάμει των συστάσεων της 12ης Μαΐου 2016 και της 11ης Νοεμβρίου 2016 (όσον αφορά τον αριθμό των αιτήσεων ασύλου που ελήφθησαν ή τις αρνήσεις εισόδου μετά τους ελέγχους) και, επομένως, τη συνεχιζόμενη σταδιακή σταθεροποίηση της κατάστασης. 
               
               
                  Ο αριθμός των παράτυπων αφίξεων στην Ευρωπαϊκή Ένωση μέσω των ελληνικών εξωτερικών συνόρων παρέμεινε χαμηλός, ακόμη και κατά τη χρονική περίοδο της σύστασης της 7ης Φεβρουαρίου 2017, παρά την ελαφρά αύξηση που παρατηρήθηκε κατά τις προηγούμενες δύο εβδομάδες λόγω των ηπιότερων και ευνοϊκότερων καιρικών συνθηκών. Η εν εξελίξει έναρξη επιχειρησιακής λειτουργίας και η σταθερή υλοποίηση του Οργανισμού Ευρωπαϊκής Συνοριοφυλακής και Ακτοφυλακής
                     7
                   σε συνδυασμό με τη συνεχιζόμενη εφαρμογή της δήλωσης ΕΕ-Τουρκίας της 18ης Μαρτίου 2016 εξακολουθούν να συνιστούν σημαντικά βήματα στη διαχείριση της κατάστασης.
               
               
                  Παρόλα αυτά, απαιτούνται περαιτέρω προσπάθειες για να εξασφαλιστεί ότι ο Οργανισμός Ευρωπαϊκής Συνοριοφυλακής και Ακτοφυλακής θα διαθέτει όλες τις ικανότητες που χρειάζεται για να προστατεύει τα εξωτερικά σύνορα της Ένωσης συμπληρώνοντας τα εργαλεία που βρίσκονται στη διάθεσή του για τη διεξαγωγή των επιχειρήσεων, ειδικότερα τους πόρους των υποχρεωτικών εφεδρειών ταχείας αντίδρασης. Πρέπει επίσης να ολοκληρωθεί η τρέχουσα διενέργεια των εκτιμήσεων τρωτότητας, και οι πρώτες συστάσεις προς τα οικεία κράτη μέλη στις οποίες θα εξετάζονται κατά προτεραιότητα τα πλέον επείγοντα τρωτά σημεία αναμένονται για το τέλος Μαΐου ενώ τα αποτελέσματα μιας πρώτης προσομοίωσης αναμένονται για τα τέλη Οκτωβρίου 2017. Μετά την έγκριση από το Συμβούλιο της διαπραγματευτικής εντολής για τη σύναψη συμφωνίας περί καθεστώτος με δύο γειτονικές χώρες της ΕΕ, οι διαπραγματεύσεις με τη Σερβία ξεκίνησαν τον Απρίλιο του 2017. Η ΕΕ αναμένει από την πρώην Γιουγκοσλαβική Δημοκρατία της Μακεδονίας να αρχίσει τις διαπραγματεύσεις το συντομότερο δυνατόν.
               
            
            
               Από την 15η Μαρτίου 2017 η εφαρμογή των υφιστάμενων κανόνων του Δουβλίνου στην Ελλάδα αποκαθίσταται σταδιακά. Απαιτούνται περαιτέρω προσπάθειες κατά τους προσεχείς μήνες για να ενσωματωθεί στην πράξη η εφαρμογή της σύστασης της Επιτροπής
                  8
                ώστε να διασφαλιστεί η πλήρης συμμετοχή της Ελλάδας στο σύστημα του Δουβλίνου, ανεξαρτήτως των εν εξελίξει εργασιών για τη βελτίωση των κανόνων αυτών. 
            
            
               
                  Επιπλέον, εξακολουθεί να υπάρχει σημαντικός αριθμός παράτυπων μεταναστών και αιτούντων άσυλο στην Ελλάδα (περίπου 60 000). Τα κέντρα υποδοχής και ταυτοποίησης και οι καταυλισμοί στην Ελλάδα παραμένουν υπερπλήρη λόγω της βραδείας διεκπεραίωσης· η πρόοδος που σημειώνεται όσον αφορά τη μετεγκατάσταση και την επιστροφή εξακολουθεί να μην αρκεί για να μειωθούν σημαντικά αυτοί οι αριθμοί και να μειωθεί η πίεση που υφίστανται οι ελληνικές εθνικές αρχές. Η κατάσταση στη διαδρομή των Δυτικών Βαλκανίων εμφάνισε κάποια σταθεροποίηση των μετακινήσεων κατά τις τελευταίες εβδομάδες. Ωστόσο, η κατάσταση αυτή μπορεί να μεταβληθεί γρήγορα όταν επικρατήσουν πιο ήπιες καιρικές συνθήκες. Τα κράτη μέλη κατά μήκος της διαδρομής εξακολουθούν να λαμβάνουν μέτρα με στόχο την αντιμετώπιση τυχόν έκτακτων μεταναστευτικών ροών και την κατασκευή συνοριακών φρακτών.  
               
               
                  Συνεπώς, η εν γένει κατάσταση παραμένει ακόμη επισφαλής και τα οικεία κράτη μέλη παραμένουν εκτεθειμένα στον κίνδυνο που συνδέεται με τις παράτυπες μετακινήσεις· απαιτούνται πρόσθετες προσπάθειες προκειμένου να σταθεροποιηθεί περαιτέρω η κατάσταση.
               
            
         
         
            
               
                  Μελλοντική πορεία
               
               
                  Παρά τη διαρκή πρόοδο που επιτυγχάνεται, δεν πληρούνται σήμερα στο σύνολό τους οι προϋποθέσεις που προσδιορίζονται στον χάρτη πορείας «Αποκατάσταση του χώρου Σένγκεν» ώστε να καταστεί δυνατή η άρση των ελέγχων που διενεργούνται επί του παρόντος στα εσωτερικά σύνορα.
               
               
                  Όπως και κατά την προηγούμενη περίοδο, οι αριθμοί των μεταναστών που βρίσκονται στην Ελλάδα ενδεχομένως προκαλούν ακόμη προβληματισμό και μπορεί να δικαιολογούν τη λήψη κατάλληλων μέτρων. Η κατάσταση κατά μήκος της διαδρομής των Δυτικών Βαλκανίων εξακολουθεί να είναι επισφαλής και τα κράτη μέλη που επηρεάζονται περισσότερο από τις δευτερογενείς μετακινήσεις παράτυπων μεταναστών προερχόμενων από την Ελλάδα παραμένουν εκτεθειμένα στον κίνδυνο παράτυπων μετακινήσεων.
               
               
                  Επιπλέον, όπως εξηγήθηκε προηγουμένως, η υλοποίηση του Οργανισμού Ευρωπαϊκής Συνοριοφυλακής και Ακτοφυλακής απαιτεί μερικούς ακόμη μήνες προκειμένου ο Οργανισμός να μπορέσει να αναπτύξει πλήρως τις ικανότητές του και να εκπληρώσει τον ρόλο του στην προστασία των εξωτερικών συνόρων της ΕΕ. 
               
               
                  Πέραν τούτου, προκειμένου να διεκπεραιωθούν οι συσσωρευμένες αιτήσεις ασύλου στην Ελλάδα, πρέπει να επιταχυνθούν σημαντικά οι επιστροφές και μετεγκαταστάσεις από την Ελλάδα και άλλα κράτη μέλη. Ως εκ τούτου, η Επιτροπή καλεί τα κράτη μέλη να εκπληρώσουν έως τον Σεπτέμβριο του 2017 τους στόχους που έχουν τεθεί όσον αφορά τη μετεγκατάσταση προκειμένου να διασφαλιστεί η μετεγκατάσταση όλων των επιλέξιμων υποψηφίων.
               
               
                  Καθώς όλα τα ανωτέρω στοιχεία υποδεικνύουν ότι εξακολουθούν να ισχύουν εξαιρετικές περιστάσεις, η Επιτροπή κρίνει δικαιολογημένο να επιτραπεί στην Αυστρία, τη Γερμανία, τη Δανία, τη Σουηδία και τη Νορβηγία να παρατείνουν τον έλεγχο που διενεργείται επί του παρόντος στα εσωτερικά σύνορα ως έκτακτο μέτρο για περαιτέρω αναλογική χρονική περίοδο. 
               
               
                  Επαφίεται στα εν λόγω κράτη Σένγκεν να αποφασίσουν εάν πρέπει να παρατείνουν τους ελέγχους στα εσωτερικά σύνορα λαμβάνοντας υπόψη το γεγονός ότι οι εν λόγω έλεγχοι στα εσωτερικά σύνορα θα πρέπει να χρησιμοποιούνται μόνον ως μέτρο έσχατης ανάγκης. Για να δώσει αποτελεσματική συνέχεια στη δέσμευσή της να συνεργαστεί με τα εν λόγω κράτη Σένγκεν για τη σταδιακή κατάργηση των προσωρινών ελέγχων στα εσωτερικά σύνορα βελτιώνοντας άλλα εναλλακτικά μέτρα αντί των συνοριακών ελέγχων τα οποία θα μπορούσαν να χρησιμοποιηθούν για την αποτελεσματική αντιμετώπιση των απειλών που έχουν διαπιστωθεί, η Επιτροπή εκδίδει, παράλληλα με την παρούσα σύσταση, σύσταση σχετικά με τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν. Στο παρόν έγγραφο, η Επιτροπή διατυπώνει συστάσεις σχετικά με τον τρόπο με τον οποίο όλα τα κράτη Σένγκεν μπορούν να χρησιμοποιούν περισσότερο και καλύτερα τις αστυνομικές τους αρμοδιότητες σε ολόκληρη την επικράτειά τους, καθώς και στις παραμεθόριες περιοχές και στους κύριους ευρωπαϊκούς κυκλοφοριακούς άξονες. Η σύσταση καλεί επίσης τα κράτη Σένγκεν να εντείνουν τόσο τις προσπάθειές τους στον τομέα της διασυνοριακής αστυνομικής συνεργασίας όσο και τους αναλογικούς αστυνομικούς ελέγχους εντός της επικράτειάς τους, μεταξύ άλλων στις παραμεθόριες περιοχές.Στο πλαίσιο αυτό, δεδομένου ότι, αφενός, τα κράτη Σένγκεν ίσως χρειαστεί να πραγματοποιήσουν επιχειρησιακές προετοιμασίες όσον αφορά τους πόρους, την ανακατανομή καθηκόντων, την απόκτηση εξοπλισμού σύγχρονης τεχνολογίας ή απλώς μια αλλαγή στις τρέχουσες πρακτικές και συνήθειες ώστε να προσαρμοστούν στις νέες συνθήκες και, αφετέρου, ότι προς τον σκοπό αυτό χρειάζεται ένα εύλογο χρονικό διάστημα, η Επιτροπή συνιστά την εφαρμογή της σύστασης το ταχύτερο δυνατόν και το αργότερο εντός έξι μηνών.
               
               
                  Εν αναμονή της εφαρμογής της παρούσας σύστασης, αναμένεται από τα πέντε ενδιαφερόμενα κράτη Σένγκεν να εκτιμούν κάθε φορά κατά πόσον οι ενισχυμένοι αστυνομικοί έλεγχοι θα αντιμετώπιζαν την κατάσταση όσον αφορά τις διαπιστωθείσες απειλές προτού επανεισαγάγουν ή διατηρήσουν τους ελέγχους στα εσωτερικά σύνορα. 
               
               
                  Με βάση τους τεκμηριωμένους δείκτες που είναι διαθέσιμοι κατά το παρόν στάδιο, περιλαμβανομένων της εκτίμησης του χρόνου που απαιτείται για την πλήρη ανάπτυξη του Οργανισμού Ευρωπαϊκής Συνοριοφυλακής και Ακτοφυλακής και της περιόδου που είναι αναγκαία για την υλοποίηση της σύστασης σχετικά με τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν, καθώς και των επερχόμενων ηπιότερων καιρικών συνθηκών που ενδέχεται να αυξήσουν τον αριθμό των παράτυπων αφίξεων στην ΕΕ και των επακόλουθων δευτερογενών μετακινήσεων, η παρούσα και τελική
                     9
                   παράταση των προσωρινών ελέγχων στα εσωτερικά σύνορα βάσει της συνέχισης των εξαιρετικών περιστάσεων δεν θα πρέπει να υπερβαίνει τους έξι μήνες. 
               
               
                  Πεδίο εφαρμογής της πρότασης
               
               
                  Στα πέντε κράτη Σένγκεν που διενεργούν επί του παρόντος προσωρινό έλεγχο στα εσωτερικά σύνορα δυνάμει της σύστασης του Συμβουλίου της 7ης Φεβρουαρίου 2017 θα πρέπει να επιτραπεί να συνεχίσουν να το πράττουν για έξι μήνες, υπό αυστηρές προϋποθέσεις.  
               
               
                  Δεδομένης της συνεχούς σταθεροποίηση της κατάστασης και του στόχου της σταδιακής κατάργησης των προσωρινών ελέγχων στα εσωτερικά σύνορα, τα ενδιαφερόμενα κράτη Σένγκεν θα πρέπει πρώτα να εκτιμήσουν κατά πόσον οι διαπιστωθείσες σοβαρές απειλές για τη δημόσια τάξη ή την εσωτερική ασφάλεια μπορούν να αντιμετωπιστούν επαρκώς με την ενίσχυση των αστυνομικών ελέγχων εντός της επικράτειάς τους, μεταξύ άλλων σε παραμεθόριες περιοχές, όπως συνιστά η σύσταση της Επιτροπής, της 3ης Μαΐου 2017, σχετικά με τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν, και να επανεισάγουν/παρατείνουν συνοριακούς ελέγχους στα εσωτερικά σύνορά τους μόνον ως μέτρο έσχατης ανάγκης. Η εξέταση της δυνατότητας λήψης άλλων μέτρων θα πρέπει να πραγματοποιείται σε τακτά διαστήματα και η χρήση τους θα πρέπει να προτιμάται ως μέτρο με μικρότερο αντίκτυπο στην ελεύθερη κυκλοφορία εντός του χώρου Σένγκεν. Τα ενδιαφερόμενα κράτη Σένγκεν θα πρέπει να εξετάσουν ποια είναι τα καταλληλότερα μέσα, περιλαμβανομένων των αστυνομικών ελέγχων, και στις κοινοποιήσεις τους προς τα άλλα κράτη μέλη, το Ευρωπαϊκό Κοινοβούλιο και την Επιτροπή να αναφέρουν τους λόγους για τους οποίους επέλεξαν τους συνοριακούς ελέγχους ως μέτρο έσχατης ανάγκης.
               
               
                  Η υποχρέωση των ενδιαφερόμενων κρατών μελών, που απορρέει από τη σύσταση της 7ης Φεβρουαρίου 2017, να επανεξετάζουν σε εβδομαδιαία βάση την αναγκαιότητα, τη συχνότητα, την τοποθεσία και τον χρόνο των ελέγχων, την προσαρμογή των ελέγχων στο επίπεδο της αντιμετωπιζόμενης απειλής, και τη σταδιακή κατάργησή τους, όπου αυτό είναι σκόπιμο, εξακολουθεί να ισχύει και στην παρούσα σύσταση. Τα ενδιαφερόμενα κράτη Σένγκεν θα πρέπει επίσης να συνεχίσουν να προβαίνουν τακτικά σε διαβούλευση με το/τα οικείο/α κράτος/η μέλος/η προκειμένου να διασφαλίζεται ότι οι έλεγχοι στα εσωτερικά σύνορα διεξάγονται αποκλειστικά στα τμήματα των εσωτερικών συνόρων όπου αυτό κρίνεται απαραίτητο και αναλογικό, σύμφωνα με τον κώδικα συνόρων του Σένγκεν.
               
               
                  Η υποχρέωση υποβολής αναλυτικών εκθέσεων που θεσπίστηκε με τη σύσταση της 7ης Φεβρουαρίου 2017 θα εξακολουθήσει να ισχύει. Μετά από κάθε μήνα εφαρμογής της παρούσας σύστασης, τα ενδιαφερόμενα κράτη μέλη θα πρέπει να υποβάλλουν εγκαίρως έκθεση στην Επιτροπή και το Συμβούλιο σχετικά με τα αποτελέσματα των ελέγχων που διενεργήθηκαν και την εκτίμηση ως προς τη συνεχιζόμενη αναγκαιότητα των ελέγχων αυτών, κατά περίπτωση. Η έκθεση αυτή θα πρέπει να περιλαμβάνει τουλάχιστον τον συνολικό αριθμό των προσώπων που ελέγχθηκαν, τον συνολικό αριθμό αρνήσεων εισόδου που καταγράφηκαν μετά τους ελέγχους, τον συνολικό αριθμό αποφάσεων επιστροφής που εκδόθηκαν μετά τους ελέγχους και τον συνολικό αριθμό αιτήσεων ασύλου που υποβλήθηκαν στα εσωτερικά σύνορα όπου διενεργούνται οι έλεγχοι.
               
               
                  Η Επιτροπή θα παρακολουθεί στενά την εφαρμογή της σύστασης και την κατάσταση επί τόπου.
               
            
            
               Για την σταδιακή κατάργηση των προσωρινών ελέγχων στα εσωτερικά σύνορα, η Επιτροπή θα παρακολουθεί επίσης και θα λαμβάνει υπόψη την πρόοδο που επιτελείται από τα ενδιαφερόμενα κράτη Σένγκεν όσον αφορά την εφαρμογή της σύστασης για τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν.  
            
            
               •Συνοχή με ισχύουσες διατάξεις στον τομέα πολιτικής
            
            
               
                  Η παρούσα σύσταση αποσκοπεί στην εφαρμογή των υφιστάμενων διατάξεων στον τομέα πολιτικής.
               
            
            
               •Συνοχή με άλλες πολιτικές της Ένωσης
            
            
               
                  Η παρούσα σύσταση συνδέεται με την πολιτική της Ένωσης για την εσωτερική αγορά και για τη μετανάστευση και το άσυλο.
               
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 29 του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν).
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Το άρθρο 29 του κανονισμού (ΕΕ) 2016/399 ορίζει ότι το Συμβούλιο εκδίδει σύσταση για προσωρινούς ελέγχους στα εσωτερικά σύνορα βάσει πρότασης της Επιτροπής.
               
            
            
               Η ανάληψη δράσης σε επίπεδο Ένωσης είναι απαραίτητη όταν τίθεται σε κίνδυνο η συνολική λειτουργία του χώρου χωρίς ελέγχους στα εσωτερικά σύνορα.
            
            
               •Αναλογικότητα
            
            
               
                  Η παρούσα πρόταση δεν υπερβαίνει τα αναγκαία όρια για την επίτευξη του επιδιωκόμενου στόχου.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               Δεδομένου του επείγοντος χαρακτήρα της πρότασης, δεν ήταν δυνατό να υπάρξουν διαβουλεύσεις με τα ενδιαφερόμενα μέρη.
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου.
               
            
            
               •Εκτίμηση των επιπτώσεων
            
            
               Δεδομένου του προβλεπόμενου περιορισμένου χρονικού πλαισίου και λαμβανομένων υπόψη των δεδομένων που υποβλήθηκαν από τα ενδιαφερόμενα κράτη Σένγκεν, καθώς και των διαθέσιμων δεδομένων σχετικά με την κατάσταση στην Ελλάδα, δεν εκπονήθηκε πλήρης εκτίμηση επιπτώσεων.
            
            
               •Καταλληλότητα του κανονιστικού πλαισίου και απλούστευση
            
            
               
                  Άνευ αντικειμένου.
               
            
            
               •Θεμελιώδη δικαιώματα
            
         
         
            
               
                  Η προστασία των θεμελιωδών δικαιωμάτων λήφθηκε υπόψη κατά την κατάρτιση της πρότασης.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το προτεινόμενο μέτρο δεν έχει καμία επίπτωση στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               Άνευ αντικειμένου.
            
            
               2017/0095 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για σύσταση σχετικά με την παράταση του προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν)
                  10
               , και ιδίως το άρθρο 29,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               1)Σύμφωνα με το άρθρο 29 του κώδικα συνόρων του Σένγκεν, το Συμβούλιο εξέδωσε στις 12 Μαΐου 2016, βάσει πρότασης της Επιτροπής, εκτελεστική απόφαση για σύσταση σχετικά με την καθιέρωση προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν. 
            
            
               2)Το Συμβούλιο συνέστησε σε πέντε κράτη Σένγκεν (Αυστρία, Γερμανία, Δανία, Σουηδία και Νορβηγία) να εξακολουθήσουν να διενεργούν αναλογικούς, προσωρινούς συνοριακούς ελέγχους σε περιορισμένο αριθμό τμημάτων των εσωτερικών συνόρων τους, για αρχική περίοδο έξι μηνών, με στόχο την αντιμετώπιση της σοβαρής απειλής για τη δημόσια τάξη και την εσωτερική ασφάλεια που προκλήθηκε στα εν λόγω κράτη από τις ελλείψεις στον έλεγχο των εξωτερικών συνόρων της Ελλάδας και τις επακόλουθες δευτερογενείς μετακινήσεις παράτυπων μεταναστών που εισέρχονται μέσω της Ελλάδας και μεταβαίνουν σε άλλα κράτη Σένγκεν. Η εν λόγω περίοδος παρατάθηκε από το Συμβούλιο, μετά από πρόταση της Επιτροπής, δύο φορές, στις 11 Νοεμβρίου 2016 και στις 7 Φεβρουαρίου 2017 αντιστοίχως, για περαιτέρω περίοδο τριών μηνών κάθε φορά. 
            
            
               3)Δυνάμει των άρθρων 25 και 29 του κώδικα συνόρων του Σένγκεν, η αρχική προθεσμία που συνέστησε το Συμβούλιο μπορεί να παραταθεί εάν εξακολουθούν να υφίστανται οι εξαιρετικές περιστάσεις. 
            
            
               4)Σύμφωνα με τις συστάσεις της 11ης Νοεμβρίου 2016 και της 7ης Φεβρουαρίου 2017, τα ενδιαφερόμενα κράτη Σένγκεν υποχρεούνται να υποβάλλουν μηνιαία έκθεση στην Επιτροπή σχετικά με τα αποτελέσματα των ελέγχων που διενεργήθηκαν και την εκτίμηση ως προς τη συνεχιζόμενη αναγκαιότητα των ελέγχων αυτών, κατά περίπτωση. Η Επιτροπή παρέλαβε τέτοιες εκθέσεις από όλα τα ενδιαφερόμενα κράτη Σένγκεν. Από τα στοιχεία που περιέχονται στις εν λόγω εκθέσεις προκύπτει ότι οι έλεγχοι πληρούν τις προϋποθέσεις που θέτει η σύσταση. Επιβεβαιώνει επίσης τη σταθεροποίηση της κατάστασης στα εν λόγω κράτη όσον αφορά τον αριθμό των αρνήσεων εισόδου και των αιτήσεων χορήγησης ασύλου που ελήφθησαν κατά τη διάρκεια των ελέγχων.
            
            
               5)Ωστόσο, παρά την εν λόγω πρόοδο, οι προϋποθέσεις που προσδιορίζονται στον χάρτη πορείας «Αποκατάσταση του χώρου Σένγκεν» για την άρση όλων των ελέγχων στα εσωτερικά σύνορα και την αποκατάσταση της ομαλής λειτουργίας του χώρου Σένγκεν εξακολουθούν να μην πληρούνται στο σύνολό τους. Εξακολουθεί να βρίσκεται την Ελλάδα και κατά μήκος της διαδρομής των Δυτικών Βαλκανίων μεγάλος αριθμός παράτυπων μεταναστών, μέρος των οποίων δεν είναι καταχωρισμένοι. Παραμένει ο κίνδυνος παράτυπων δευτερογενών μετακινήσεων εντός του χώρου Σένγκεν των εν λόγω μεταναστών.
            
            
               6)Στην ανακοίνωσή της με τίτλο «Αποκατάσταση του χώρου Σένγκεν - Χάρτης πορείας», η Επιτροπή προσδιόρισε τις διάφορες πολιτικές που πρέπει να τεθούν σε εφαρμογή για την επιστροφή στην πλήρη λειτουργία του χώρου Σένγκεν. Η διαδικασία ανάπτυξης του Οργανισμού Ευρωπαϊκής Συνοριοφυλακής και Ακτοφυλακής βρίσκεται σε εξέλιξη. Ωστόσο, χρειάζονται περαιτέρω συνεισφορές από τα κράτη μέλη προκειμένου να συμπληρώσουν τους πόρους του Οργανισμού ώστε να μπορέσει να διαδραματίσει πλήρως το ρόλο του στη θωράκιση των εξωτερικών συνόρων της Ένωσης. Δεν έχουν εκδοθεί ακόμη συστάσεις μετά τις πρώτες εκτιμήσεις τρωτότητας. Οι συμφωνίες περί καθεστώτος με τη Σερβία τελούν επί του παρόντος υπό διαπραγμάτευση.
            
         
         
            
               7)Μετά από περισσότερο από ένα έτος, η εφαρμογή της δήλωσης ΕΕ-Τουρκίας της 18ης Μαρτίου 2016 εξακολουθεί να αποφέρει απτά αποτελέσματα, όπως επιβεβαιώθηκε στην πέμπτη έκθεση προόδου
                  11
               . Ωστόσο, οι αφίξεις εξακολουθούν να υπερβαίνουν τις επιστροφές από την Ελλάδα στην Τουρκία, αυξάνοντας έτσι τις πιέσεις στα ελληνικά νησιά. Η πρόοδος όσον αφορά άλλα στοιχεία της δήλωσης πρέπει να συνεχιστεί. Η εφαρμογή της δήλωσης απαιτεί επομένως διαρκή παρακολούθηση. Το ίδιο ισχύει και για την κατάσταση κατά μήκος της διαδρομής των Δυτικών Βαλκανίων, καθώς και για την εφαρμογή της δήλωσης των ηγετών που συμμετείχαν στη συνάντηση για τη διαδρομή των Δυτικών Βαλκανίων. 
            
            
               8)Συνεπώς, εξακολουθούν να υφίστανται οι εξαιρετικές περιστάσεις που συνιστούν σοβαρή απειλή για τη δημόσια τάξη και την εσωτερική ασφάλεια και θέτουν σε κίνδυνο τη συνολική λειτουργία του χώρου Σένγκεν.
            
            
               9)Υπό το πρίσμα των ανωτέρω, κρίνεται δικαιολογημένο να επιτραπεί στα ενδιαφερόμενα κράτη Σένγκεν που επί του παρόντος διενεργούν συνοριακούς ελέγχους, ήτοι στην Αυστρία, τη Γερμανία, τη Δανία, τη Σουηδία και τη συνδεδεμένη χώρα Νορβηγία, ως μέτρο έσχατης ανάγκης, η νέα και τελική παράταση των προσωρινών συνοριακών ελέγχων στα εσωτερικά σύνορά τους, σύμφωνα με το άρθρο 29 του κώδικα συνόρων του Σένγκεν. 
            
            
               10)Το Συμβούλιο σημειώνει τη σύσταση της Επιτροπής για τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν που αναμένεται να συμβάλει επίσης στη σταδιακή κατάργηση των προσωρινών ελέγχων στα εσωτερικά σύνορα με στόχο την άρση όλων των ελέγχων στα εσωτερικά σύνορα και την αποκατάσταση της ομαλής λειτουργίας του χώρου Σένγκεν το ταχύτερο δυνατόν δίνοντας προτεραιότητα στη χρήση αστυνομικών ελέγχων ώστε να αντιμετωπιστούν κατάλληλα οι σοβαρές απειλές για τη δημόσια τάξη ή την εσωτερική ασφάλεια. Το Συμβούλιο σημειώνει ότι η Επιτροπή συνιστά σε όλα τα κράτη Σένγκεν να εφαρμόσουν τα συνιστώμενα μέτρα το ταχύτερο δυνατόν και το αργότερο εντός έξι μηνών. 
            
            
               11)Με βάση την εκτίμηση του εναπομένοντος χρόνου που απαιτείται για την εφαρμογή των εκκρεμούντων μέτρων με στόχο να διασφαλιστεί επαρκής προστασία των εξωτερικών συνόρων της ΕΕ και επαρκής ασφάλεια εντός του χώρου Σένγκεν, η παράταση αυτή δεν θα πρέπει να υπερβαίνει τους έξι μήνες από την ημερομηνία έκδοσης της παρούσας εκτελεστικής απόφασης.
            
            
               12)Τα κράτη μέλη που αποφασίζουν να συνεχίσουν να διενεργούν έλεγχο στα εσωτερικά σύνορα σύμφωνα με την παρούσα εκτελεστική απόφαση θα πρέπει να ενημερώνουν σχετικά τα υπόλοιπα κράτη μέλη, το Ευρωπαϊκό Κοινοβούλιο και την Επιτροπή.
            
            
               13)Πριν αποφασίσουν τη διενέργεια των συνοριακών αυτών ελέγχων, τα ενδιαφερόμενα κράτη μέλη θα πρέπει να εξετάζουν κατά πόσον αντί των συνοριακών ελέγχων δεν θα μπορούσαν να χρησιμοποιηθούν άλλα εναλλακτικά μέτρα τα οποία εμποδίζουν λιγότερο την ελεύθερη κυκλοφορία των προσώπων και των εμπορευμάτων με σκοπό την αποτελεσματική αντιμετώπιση της διαπιστωθείσας απειλής. Στη σύσταση της Επιτροπής για τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν, η Επιτροπή καλεί τα κράτη Σένγκεν να κάνουν χρήση των αστυνομικών τους αρμοδιοτήτων στην επικράτειά τους, περιλαμβανομένων των παραμεθόριων περιοχών και των κύριων κυκλοφοριακών αξόνων, με πιο αποτελεσματικό τρόπο και να δίνουν προτεραιότητα στους αστυνομικούς ελέγχους. Ωστόσο, εν αναμονή της εφαρμογής της σύστασης της Επιτροπής, τα ενδιαφερόμενα κράτη Σένγκεν θα πρέπει να ενημερώνουν στις κοινοποιήσεις τους για το αποτέλεσμα του προβληματισμού σχετικά με τα πλέον κατάλληλα εργαλεία και τους λόγους για τους οποίους επέλεξαν τους ελέγχους στα σύνορα ως μέτρο έσχατης ανάγκης.
            
            
               14)Οι έλεγχοι βάσει της παρούσας εκτελεστικής απόφασης θα πρέπει να συνεχίσουν να διενεργούνται μόνο κατά το αναγκαίο μέτρο, η δε έντασή τους να περιορίζεται στα απολύτως αναγκαία, και να προσαρμόζονται στις περιστάσεις. Ως εκ τούτου, θεωρείται εύλογο ότι οποιαδήποτε περαιτέρω μείωση της ροής θα πρέπει να οδηγήσει σε αναστολή των ελέγχων σε δεδομένα τμήματα των συνόρων. Θα πρέπει να διενεργούνται μόνο στοχευμένοι έλεγχοι, βασισμένοι σε συνεχώς επικαιροποιούμενη ανάλυση του κινδύνου και ανταλλαγή πληροφοριών, ώστε να βελτιστοποιείται το όφελος των ελέγχων και να περιορίζονται οι αρνητικές επιπτώσεις στην ελεύθερη μετακίνηση. Τα κράτη Σένγκεν που επηρεάζονται από τους εν λόγω ελέγχους στα οικεία τμήματα των συνόρων θα πρέπει να μπορούν να εκφράζουν τακτικά τις απόψεις τους σχετικά με την αναγκαιότητα των ελέγχων. Το κράτος Σένγκεν που έχει αποφασίσει να επαναφέρει τέτοιους ελέγχους θα πρέπει να λαμβάνει υπόψη τις εν λόγω απόψεις κατά την εξέταση και την επανεξέταση της αναγκαιότητας τέτοιων ελέγχων, με στόχο τη σταδιακή μείωσή τους.
            
            
               15)Στο τέλος κάθε μήνα εφαρμογής της παρούσας εκτελεστικής απόφασης, θα πρέπει να υποβάλλεται εγκαίρως στην Επιτροπή πλήρης έκθεση σχετικά με τα αποτελέσματα των ελέγχων που διενεργήθηκαν, καθώς και εκτίμηση ως προς τη συνεχιζόμενη αναγκαιότητά τους, κατά περίπτωση. Η έκθεση αυτή θα πρέπει να περιλαμβάνει τον συνολικό αριθμό των προσώπων που ελέγχθηκαν, τον συνολικό αριθμό αρνήσεων εισόδου που καταγράφηκαν μετά τους ελέγχους, τον συνολικό αριθμό αποφάσεων επιστροφής που εκδόθηκαν μετά τους ελέγχους και τον συνολικό αριθμό αιτήσεων ασύλου που υποβλήθηκαν στα εσωτερικά σύνορα όπου διενεργούνται οι έλεγχοι.
            
            
               16)Το Συμβούλιο σημειώνει ότι η Επιτροπή ανακοίνωσε ότι θα παρακολουθεί στενά την εφαρμογή της παρούσας εκτελεστικής απόφασης.
            
            
            
               ΣΥΝΙΣΤΑ: 
            
            
               1.Η Αυστρία, η Γερμανία, η Δανία, η Σουηδία και η Νορβηγία να παρατείνουν τη διενέργεια αναλογικών, προσωρινών συνοριακών ελέγχων για μέγιστη περίοδο έξι μηνών, αρχής γενομένης από την ημερομηνία έκδοσης της παρούσας εκτελεστικής απόφασης, στα ακόλουθα εσωτερικά σύνορα:
            
            
               –η Αυστρία στα χερσαία σύνορα μεταξύ Αυστρίας και Ουγγαρίας και μεταξύ Αυστρίας και Σλοβενίας·
            
            
               –η Γερμανία στα χερσαία σύνορα μεταξύ Γερμανίας και Αυστρίας·
            
            
               –η Δανία στους δανικούς λιμένες στους οποίους εκτελούνται δρομολόγια οχηματαγωγών πλοίων προς τη Γερμανία και στα χερσαία σύνορα Δανίας-Γερμανίας·
            
            
               –η Σουηδία στους σουηδικούς λιμένες στη νότια αστυνομική περιφέρεια και στη δυτική αστυνομική περιφέρεια και στη γέφυρα του Öresund·
            
            
               –η Νορβηγία, στους νορβηγικούς λιμένες στους οποίους εκτελούνται δρομολόγια οχηματαγωγών πλοίων προς τη Δανία, τη Γερμανία και τη Σουηδία.
            
            
               2.Πριν αποφασιστεί περαιτέρω παράταση των ελέγχων αυτών, τα ενδιαφερόμενα κράτη μέλη οφείλουν να ανταλλάσσουν απόψεις με το/τα οικείο/α κράτος/η μέλος/η προκειμένου να διασφαλίζεται ότι οι έλεγχοι στα εσωτερικά σύνορα διεξάγονται αποκλειστικά όπου αυτό κρίνεται απαραίτητο και αναλογικό. Επιπλέον, τα ενδιαφερόμενα κράτη μέλη θα πρέπει να διασφαλίζουν ότι οι έλεγχοι στα εσωτερικά σύνορα διεξάγονται αποκλειστικά ως μέτρο έσχατης ανάγκης, όταν δεν μπορεί να επιτευχθεί το ίδιο αποτέλεσμα με άλλα εναλλακτικά μέτρα, και μόνο στα τμήματα των εσωτερικών συνόρων όπου αυτό κρίνεται απαραίτητο και αναλογικό, σύμφωνα με τον κώδικα συνόρων του Σένγκεν. Όταν αποφέρει τα ίδια αποτελέσματα ως προς την ασφάλεια, θα πρέπει να προτιμάται η άσκηση αστυνομικών αρμοδιοτήτων ως μέτρο το οποίο έχει μικρότερο αντίκτυπο στην ελεύθερη κυκλοφορία των προσώπων και των εμπορευμάτων. Τα ενδιαφερόμενα κράτη μέλη θα πρέπει να ενημερώνουν σχετικά τα υπόλοιπα κράτη μέλη, το Ευρωπαϊκό Κοινοβούλιο και την Επιτροπή.
            
            
               3.Οι έλεγχοι των συνόρων θα πρέπει να παραμείνουν στοχοθετημένοι, βάσει συνεχώς επικαιροποιούμενης ανάλυσης κινδύνου και ανταλλαγής πληροφοριών, και να περιορίζονται ως προς το πεδίο εφαρμογής, τη συχνότητα, τον τόπο και τον χρόνο στα απολύτως αναγκαία για την αντιμετώπιση της σοβαρής απειλής και για την προστασία της δημόσιας τάξης και της εσωτερικής ασφάλειας. Το κράτος μέλος που διενεργεί έλεγχο στα εσωτερικά σύνορα σύμφωνα με την παρούσα εκτελεστική απόφαση θα πρέπει να επανεξετάζει εβδομαδιαίως την αναγκαιότητα, τη συχνότητα, τον τόπο και τον χρόνο των ελέγχων, να προσαρμόζει την ένταση των ελέγχων στο επίπεδο της απειλής που αντιμετωπίζει, καταργώντας τους σταδιακά, όπου αυτό είναι σκόπιμο, και να υποβάλλει εγκαίρως έκθεση στην Επιτροπή και στο Συμβούλιο κάθε μήνα.
            
         
         
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος
               
            
         
         
            
                  
                     (1)
                  Με χρονολογική σειρά, Γερμανία, Αυστρία, Σλοβενία, Ουγγαρία, Σουηδία, Νορβηγία, Δανία.
               
               
                  
                     (2)
                  Εκτελεστική απόφαση (ΕΕ) 2016/894 του Συμβουλίου, της 12ης Μαΐου 2016, για σύσταση σχετικά με την καθιέρωση προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν (ΕΕ L 151 της 8.6.2016, σ. 8-11).
               
               
                  
                     (3)
                  Πρόταση της Επιτροπής για εκτελεστική απόφαση του Συμβουλίου για σύσταση σχετικά με την καθιέρωση προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν, COM(2016)275 final της 4ης Μαΐου 2016.
               
               
                  
                     (4)
                  Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο «Αποκατάσταση του χώρου Σένγκεν-Χάρτης πορείας», COM(2016) 120 final της 4ης Μαρτίου 2016.
               
               
                  
                     (5)
                  Εκτελεστική απόφαση (ΕΕ) 2016/1989 του Συμβουλίου, της 11ης Νοεμβρίου 2016, για σύσταση σχετικά με την παράταση του προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν (ΕΕ L 306 της 15.11.2016, σ. 13-15) και εκτελεστική απόφαση (ΕΕ) 2017/246 του Συμβουλίου, της 7ης Φεβρουαρίου 2017, για σύσταση σχετικά με την παράταση του προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν (ΕΕ L 36 της 11.2.2017, σ. 59-61).
               
               
                  
                     (6)
                  Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο «Μετανάστευση στη διαδρομή της κεντρικής Μεσογείου - Διαχείριση των ροών, διάσωση ανθρώπινων ζωών», JOIN(2017) 4 final της 25ης Ιανουαρίου 2017.
               
               
                  
                     (7)
                  Βλ. Τρίτη έκθεση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο σχετικά με την έναρξη επιχειρησιακής λειτουργίας της Ευρωπαϊκής Συνοριοφυλακής και Ακτοφυλακής, COM(2017) 219 final της 3ης Μαΐου 2017. 
               
               
                  
                     (8)
                  Σύσταση της Επιτροπής της 8.12.2016 προς τα κράτη μέλη σχετικά με την επανέναρξη των μεταφορών προς την Ελλάδα βάσει του κανονισμού (ΕΕ) αριθ. 604/2013, C(2016) 8525 final.
               
               
                  
                     (9)
                  Βλ. άρθρο 29 παράγραφος 1 του κώδικα συνόρων του Σένγκεν που προβλέπει ότι μια αρχική περίοδος επαναφοράς των ελέγχων στα εσωτερικά σύνορα μπορεί να παραταθεί το πολύ τρεις φορές.
               
               
                  
                     (10)
                  ΕΕ L 77 της 23.3.2016, σ. 1.
               
               
                  
                     (11)
                  Πέμπτη έκθεση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο για την πρόοδο που έχει σημειωθεί στην εφαρμογή της Δήλωσης ΕΕ-Τουρκίας, COM(2017) 204 final της 2ας Μαρτίου 2017.